VSC Sklep I Ip 246/2020
Sodna praksa višjih sodišč, 2020-08-20

Karolina Pečnik (preds.), Darja Pahor (poroč.), mag. Aleksander Urankar

domneva umika ugovora - plačilo sodne takse - tek rokov v času veljavnosti posebnih ukrepov zaradi epidemije SARS-Cov-2 (COVID-19)

Dolžnik za svoje pritožbene navedbe o plačani sodni taksi ni priložil oziroma predlagal nobenih dokazov, spisovni podatki pa ne potrjujejo pritožbenih očitkov o napačnosti ugotovljenega dejstva neplačila sodne takse za ugovor zoper sklep o izvršbi do izteka roka za njeno plačilo, torej do dne 8. 6. 2020.

I. Pritožba se zavrne in se potrdi izpodbijani sklep sodišča prve stopnje.

II. Dolžnik je dolžan upniku v roku 8 dni od prejema tega sklepa povrniti 224,00 EUR stroškov odgovora na pritožbo, v primeru zamude skupaj z zakonskimi zamudnimi obrestmi, ki tečejo od poteka paricijskega roka dalje do plačila.

1. Sodišče prve stopnje je z izpodbijanim sklepom štelo ugovor zoper sklep o izvršbi za umaknjen.

2. Zoper navedeni sklep sodišča prve stopnje se dolžnik pravočasno pritožuje, pri čemer pritožbenih razlogov po prvem odstavku 338. člena v zvezi s 366. členom Zakona o pravdnem postopku (ZPP), vse v zvezi s 15. členom Zakona o izvršbi in zavarovanju (ZIZ) izrecno ne navaja. Zatrjuje, da je sodno takso upoštevaje, da roki zaradi epidemije COVID-19 niso tekli, plačal v odprtem roku. Predlaga ugoditev pritožbi, razveljavitev izpodbijanega sklepa ter ustavitev izvršilnega postopka.

3. Upnik v odgovoru na pritožbo nasprotuje pritožbenim trditvam in predlaga njeno zavrnitev. Priglaša stroške vloženega odgovora.

5. Sodišče prve stopnje je izpodbijano odločitev sprejelo na podlagi ugotovitve, da dolžnik ni plačal sodne takse za ugovor zoper sklep o izvršbi niti v roku, ki mu ga je v plačilnem nalogu z dne 19. 2. 2020 določilo sodišče, pri tem pa niso podani pogoji za oprostitev, odlog ali obročno plačilo sodnih taks. Vsled takih ugotovitev je sodišče prve stopnje zaključilo, da so izpolnjeni pogoji za domnevo iz petega odstavka 29.b člena ZIZ.

6. Dolžnik za svoje pritožbene navedbe o plačani sodni taksi ni priložil oziroma predlagal nobenih dokazov, spisovni podatki pa ne potrjujejo pritožbenih očitkov o napačnosti ugotovljenega dejstva neplačila sodne takse za ugovor zoper sklep o izvršbi do izteka roka za njeno plačilo, torej do dne 8. 6. 2020.

7. Glede na zgoraj navedeno pritožba neutemeljeno izpodbija ugotovitev sodišča prve stopnje, da sodna taksa za ugovor zoper sklep o izvršbi ni bila plačana. Ker peti odstavek 29.b člena ZIZ določa, da se v primeru, če sodna taksa ni plačana v roku in niso podani pogoji za oprostitev, odlog ali obročno plačilo sodnih taks, šteje, da je vloga umaknjena, plačilo sodne takse pa je za predmetno vlogo glede na prvi odstavek 29.b člena ZIZ procesna predpostavka, je izpodbijana odločitev prvostopenjskega sodišča pravilna.

8. Pritožbene trditve so neutemeljene, prav tako pa niso podane tiste kršitve, na katere pazi sodišče druge stopnje po uradni dolžnosti (drugi odstavek 350. člena v zvezi s 366. členom ZPP, vse v zvezi s 15. členom ZIZ). Zato je pritožbeno sodišče pritožbo dolžnika zavrnilo in potrdilo izpodbijano odločitev sodišča prve stopnje (2. točka 365. člena ZPP v zvezi s 15. členom ZIZ).

9. Ker dolžnik s pritožbo, ki je bila upniku vročena v odgovor, ni uspel, so stroški odgovora na pritožbo v predmetnem postopku bili potrebni, zato jih je skladno z določbo petega odstavka 38. člena ZIZ dolžnik dolžan upniku povrniti. Sodišče druge stopnje jih je odmerilo skladno z veljavno Odvetniško tarifo (OT), in sicer je upniku priznalo stroške odgovora na pritožbo v priglašeni višini 300 točk, 2 % materialnih stroškov (6 točk) ter 22 % DDV (67,32 točk), skupaj 373,32 točk, kar ob vrednosti točke 0,60 EUR znaša 224,00 EUR stroškov odgovora na pritožbo, ki jih mora upniku v paricijskem roku 8 dni povrniti dolžnik, v primeru zamude skupaj z zakonskimi zamudnimi obrestmi.

Zakon o izvršbi in zavarovanju (1998) - ZIZ  - člen 29b, 29b/5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.